পঞ্চায়েত নির্বাচনের প্রস্তুতি শুরু হয়ে গেল বৃহস্পতিবার। সব রাজনৈতিক দলকে নিয়ে বৈঠক হল রাজ্য নির্বাচন কমিশনের দফতরে। কমিশনার অমরেন্দ্রকুমার সিংহ নির্বাচনের দিনক্ষণ নিয়ে নির্দিষ্ট ভাবে কোনও কথা বলেননি বলেই দাবি বিরোধী শিবিরের।
তবে উচ্চমাধ্যমিক পরীক্ষা শেষ হওয়ার আগে কোনও ভাবেই পঞ্চায়েত নির্বাচনের বিজ্ঞপ্তি জারি না করা যাবে না, এমনই দাবি জানানো হয়েছে বিরোধীদের তরফ থেকে।
দিন কয়েক আগে মুখ্যমন্ত্রী মমতা বন্দ্যোপাধ্যায় বীরভূম জেলার প্রশাসনিক সভা থেকে জানান, জুলাই বা অগস্টে পঞ্চায়েত নির্বাচন হতে পারে। মুখ্যমন্ত্রীর সেই বক্তব্যের পরেই জল্পনা শুরু হয় তবে কি সরকার নির্বাচন পিছিয়ে দিতে চাইছে? কারণ, আগে সরকারি সূত্রে জানা গিয়েছিল মে মাসের মধ্যেই ভোট পর্ব মিটে যাবে।
এ দিন পঞ্চায়েত নির্বাচন নিয়ে সর্বদল বৈঠক হওয়ায় মুখ্যমন্ত্রীর বক্তব্য নিয়ে ধোঁয়াশা তৈরি হয়েছে। বিরোধীরা এ দিন দাবি করেছেন ১১ এপ্রিল শেষ হচ্ছে উচ্চমাধ্যমিক পরীক্ষা। তার পরেই বিজ্ঞপ্তি জারি হোক। জানা গিয়েছে সে ব্যাপারে সম্মত কমিশনও। 
এখন প্রশ্ন হল— মুখ্যমন্ত্রীর কথা মতো জুন, জুলাই মাসে নির্বাচন হলে এত তাড়াতাড়ি সর্বদল ভোট কেন? তবে কি নির্দিষ্ট সময়েই হবে পঞ্চায়েত নির্বাচন? আর সেটাই হলে কেমন পিছিয়ে দেওয়ার ইঙ্গিত দিয়েছেন মমতা?